Søndag, 1. påskedag, bestemte Vårin Myhre Eriksen (31) og samboer Martin Østrem seg for å kjøre fra Bardufoss til Riksgrensen i Sverige på "harryhandel".

- Vi skulle besøke gudforeldrene til sønnen vår som bodde i campingvogn der i påsken og så skulle vi handle på den nye Ica-butikken på Riksgrensen, forteller Myhre Eriksen.

LES OGSÅ: Handleturen gikk galt - nå har saken spredt seg til Japan og Antarktis

Oppdaget det i kassa

13 mil og vel fremme stopper de på butikken for å handle noen pølser som skulle grilles hos gudforeldrene. Planen var å gjøre storhandel på butikken etter besøket før de kjørte hjem igjen. Slik skulle det ikke gå.

- Vi stod på butikken i Sverige og skulle betale pølsene da jeg oppdaget det. Vi hadde ingenting å betale med, forteller Myhre Eriksen.

Paret hadde nemlig glemt pengeboken igjen hjemme i Norge.

- Jeg hadde også Martins kort i min pengebok, slik at vi hadde ingen penger, forteller Myhre Eriksen lattermildt.

Ammetåke

Hun forklarer det hele med ammetåke.

- Jeg har fryktelig ammetåke, og på grunn av det pleier vi å ha en rutine når vi setter oss i bilen med å ramse opp om vi har husket viktige ting. Det ble glemt denne dagen.

De klarte å skrape sammen hundre kroner i mynt som de fant i bilen slik at de fikk betalt pølsene. Verre var det med storhandelen som skulle gjøres senere.

- Vi fikk lånt oss noen penger slik at vi fikk handlet litt og fikk fylt diesel på bilen, forteller Myhre Eriksen.

Selv om det var irriterende der og da, flirer paret godt av det nå i ettertid. Og etter en statusoppdatering på Facebook lot ikke kommentarene vente på seg.

- Det var mange reaksjoner fra folk, naturlig nok. Jeg har fått litt tyn i ettertid, kan du si, ler Myhre Eriksen.

Når Nordlys snakker med henne tirsdag er hun på handletur i Tromsø. Med pengeboka.

- Jeg fikk noen telefoner i morgest hvor folk ringte for å spørre om jeg hadde husket pengeboka. Hehe. Det ble trippelsjekket før vi kjørte, sier hun.